ไทยเป็นชาติแรกที่เก็บค่าธรรมเนียมนักท่องเที่ยวเและคืนกลับไปเป็นสวัสดิการและประกันชีวิตให้แก่นักท่องเที่ยว
น.ส.ทิพานัน ศิริชนะ รองโฆษกประจำสำนักนายกรัฐมนตรี กล่าวในรายการรัฐบาลเล่าเรื่องกับทีมนารีสโมสร ถึงเรื่องการเก็บภาษีนักท่องเที่ยวต่างชาติว่า ประเทศไทยเป็นชาติแรกที่เก็บค่าธรรมเนียมนักท่องเที่ยวที่เดินทางเข้ามายังประเทศไทยและคืนกลับไปเป็นสวัสดิการเพื่อดูแลช่วยเหลือเยียวยานักท่องเที่ยวที่เดินทางมาท่องเที่ยวยังประเทศไทย ในรูปแบบ ประกันอุบัติเหตุ ประกันการเสียชีวิต และการส่งศพกลับประเทศ โดยอัตราการเก็บภาษีนักท่องเที่ยวที่เดินทางผ่านทางอากาศจะเก็บในอัตรา คนละ 300 บาท ต่อคน ต่อครั้ง และนักท่องเที่ยวที่เดินทางเข้ามาทางบกและทางน้ำจะเก็บในอัตรา คนละ 150 บาท ต่อคน ต่อครั้ง อย่างไรก็ตาม การเก็บค่าธรรมเนียมนักท่องเที่ยวลักษณะนี้ปัจจุบันมีกว่า 40 ประเทศทั่วโลก แต่ประเทศไทยเป็นประเทศแรกที่มีการเก็บภาษีนักท่องเที่ยวแล้วคืนกลับไปเป็นสวัสดิการและประกันชีวิตให้แก่นักท่องเที่ยว ทั้งนี้ การจัดเก็บค่าธรรมเนียมนักท่องเที่ยวนี้จะมีผลบังคับใช้เมื่อพ้น 90 วัน นับแต่ได้ประกาศราชกิจจานุเบกษา